*****

ΚΑΝΟΝΙΣΜΟΣ (ΕΟΚ) αριθ. 2399/90 ΤΗΣ ΕΠΙΤΡΟΠΗΣ

της 16ης Αυγούστου 1990

για την τροποποίηση του κανονισμού (ΕΟΚ) αριθ. 2351/90 περί θεσπίσεως εξαιρετικών μέτρων στήριξης της αγοράς στον τομέα του χοιρείου κρέατος στο Βέλγιο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975, περί κοινής οργανώσεως αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1249/89 (2), και ιδίως το άρθρο 20,

Εκτιμώντας:

ότι, λόγω της εμφάνισης κλασικής πανώλης των χοίρων, σε ορισμένες περιοχές παραγωγής του Βελγίου λήφθηκαν υγειονομικά μέτρα με την απόφαση 90/161/ΕΟΚ της Επιτροπής της 30ής Μαρτίου 1990 σχετικά με ορισμένα μέτρα προστασίας κατά της κλασικής πανώλης των χοίρων στο Βέλγιο (3), όπως τροποποιήθηκε τελευταία από την απόφαση 90/419/ΕΟΚ (4) και θεσπίστηκαν εξαιρετικά μέτρα στήριξης της αγοράς του χοιρείου κρέατος για το εν λόγω κράτος μέλος με τον κανονισμό (ΕΟΚ) αριθ. 2351/90 της Επιτροπής (5)·

ότι η πρόοδος που έχει επιτευχθεί σε υγειονομικό επίπεδο επιτρέπει, από τις 21 Αυγούστου 1990, να γίνονται δεκτά στις ενδοκοινοτικές συναλλαγές, χωρίς υποχρέωση προηγούμενης θερμικής επεξεργασίας, τα κρέατα που προέρχονται από τη ζώνη « εποπτείας» που αναφέρεται στο παράρτημα IV της απόφασης 90/161/ΕΟΚ·

ότι, στην κατάσταση που επικρατεί δεν είναι πλέον αναγκαίο να εφαρμόζονται τα μέτρα στήριξης της αγοράς που συνίσταται σε ενισχύσεις στη μεταποίηση με θερμική επεξεργασία, σε ενισχύσεις στην ιδιωτική αποθεματοποίηση καθώς και σε μεταποίηση σε προϊόντα μη κατάλληλα για ανθρώπινη διατροφή, των διαφόρων προϊόντων που προκύπτουν από τον τεμαχισμό των σφαγίων χοίρων και ότι πρέπει να περιοριστεί η εφαρμογή των μέτρων αυτών μόνο στις αγορές χονδρών ζώων που έχουν εκτραφεί στις ζώνες προστασίας, από τις οποίες απαγορεύεται η εμπορία προϊόντων του τομέα του χοιρείου κρέατος, προσαρμόζοντας συγχρόνως τις τιμές αγοράς για τα ζώα αυτά, βάσει της εξέλιξης της αγοράς και επιτρέποντας την αποτέφρωση των χοίρων σε περίπτωση που η δυναμικότητα μεταποίησης αποδειχθεί ανεπαρκής·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2351/90 τροποποιείται ως εξής:

1. Στο άρθρο 2, το τρίτο εδάφιο αντικαθίσταται από το ακόλουθο κείμενο:

«Εντούτοις οι χοίροι μπορούν να μεταφερθούν σε σφαγείο όπου σφάζονται αμέσως και μπορούν να αποθηκευθούν σε ψυκτική εγκατάσταση πριν από τη μεταφορά τους σε εγκατάσταση αξιοποιήσεως καταλοίπων ζωικής προελεύσεως. Οι χοίροι μπορούν να αποτεφρωθούν σε περίπτωση που η δυναμικότητα των εγκαταστάσεων αξιοποιήσεως καταλοίπων ζωικής προελεύσεως δεν επιτρέπει την μεταποίησή τους».

2. Στο άρθρο 3 παράγραφος 1, η τιμή «129,6» Ecu που εμφαίνεται στο πρώτο εδάφιο αντικαθίσταται από την τιμή «127» Ecu και η τιμή «107,6» Ecu που εμφαίνεται στο δεύτερο εδάφιο αντικαθίσταται από την τιμή «104» Ecu.

3. Στο άρθρο 3 παράγραφος 2, η τιμή «48» Ecu αντικαθίσταται από την τιμή «43» Ecu.

Άρθρο 2

Αναστέλλεται η εφαρμογή των άρθρων 4 έως 10 του κανονισμού (ΕΟΚ) αριθ. 2351/90.

Ωστόσο, οι διατάξεις αυτές συνεχίζουν να εφαρμόζονται για τα κρέατα και τα βρώσιμα παραπροϊόντα σφαγίου που λαμβάνονται από τη σφαγή χοίρων, που προέρχονται από τη ζώνη που αναφέρεται στο παράρτημα ΙΙΙ της απόφασης 90/161/ΕΟΚ, πριν από την ημερομηνία της 17ης Αυγούστου 1990.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Αυγούστου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 282 της 1. 11. 1975, σ. 1.

(2) ΕΕ αριθ. L 129 της 11. 5. 1989, σ. 12.

(3) ΕΕ αριθ. L 90 της 5. 4. 1990, σ. 26.

(4) ΕΕ αριθ. L 220 της 15. 8. 1990, σ. 43.

(5) ΕΕ αριθ. L 215 της 10. 8. 1990, σ. 9.